b'\n_START_ARTICLE_\nJohn Galliano\n_START_PARAGRAPH_\nJohn Galliano (s. 28. marraskuuta 1960 Gibraltar) on brittil\xc3\xa4inen muotisuunnittelija. H\xc3\xa4n ty\xc3\xb6skenteli ranskalaisen Christian Diorin muotitalon p\xc3\xa4\xc3\xa4suunnittelijana 1997-2011. H\xc3\xa4nell\xc3\xa4 on my\xc3\xb6s omaa nime\xc3\xa4\xc3\xa4n kantava muotimerkki John Galliano sek\xc3\xa4 pienempi merkki Galliano by John Galliano. H\xc3\xa4net tunnetaan teatraalisista vaatteistaan._NEWLINE_Galliano muutti Gibraltarilta Lontooseen ollessaan vasta lapsi. H\xc3\xa4n valmistui St Martins College of Art & Designista vuonna 1983 Ranskan vallankumouksesta inspiroituneella kokoelmallaan Les Incroyables. Galliano perusti oman merkkins\xc3\xa4 vuonna 1984, ja vuonna 1987 h\xc3\xa4n voitti parhaan brittil\xc3\xa4isen muotisuunnittelijan palkinnon. Gallianolla oli kuitenkin ongelmia yhti\xc3\xb6ns\xc3\xa4 talousasioissa, ja h\xc3\xa4n j\xc3\xa4tti Lontoon vuonna 1990 ja siirtyi suunnittelemaan muotia Pariisiin. Ennen kuin Galliano teki sopimuksen muoti- ja luksustavaraj\xc3\xa4tti LVMH Moet Hennessy Louis Vuittonin kanssa, h\xc3\xa4n oli monta kertaa l\xc3\xa4hell\xc3\xa4 konkurssia. N\xc3\xa4ist\xc3\xa4 tilanteista h\xc3\xa4n pelastui l\xc3\xa4hinn\xc3\xa4 muotimaailmassa ty\xc3\xb6skentelevien yst\xc3\xa4viens\xc3\xa4 lojaaliudella._NEWLINE_Vuonna 1995 Gallianosta tuli ranskalaisen Givenchyn muotitalon p\xc3\xa4\xc3\xa4suunnittelija, ja seuraavana vuonna h\xc3\xa4n sai arvostetun paikan Christian Diorin muotitalon p\xc3\xa4\xc3\xa4suunnittelijana, esitellen ensimm\xc3\xa4isen haute couture -kokoelmansa Diorille vuonna 1997._NEWLINE_Galliano joutui pois Diorin p\xc3\xa4\xc3\xa4suunnittelijan paikalta kev\xc3\xa4\xc3\xa4ll\xc3\xa4 2011 toistaiseksi h\xc3\xa4nen nimitelty\xc3\xa4\xc3\xa4n pariisilaisessa kahvilassa siell\xc3\xa4 ollutta pariskuntaa \xe2\x80\x9dlikaiseksi juutalaiseksi\xe2\x80\x9d ja \xe2\x80\x9daasialaiseksi \xc3\xa4p\xc3\xa4r\xc3\xa4ksi\xe2\x80\x9d. H\xc3\xa4n oli my\xc3\xb6s lausunut v\xc3\xa4kivaltauhkauksia. Tapaus ei ollut ensimm\xc3\xa4inen laatuaan. Gallianolla itsell\xc3\xa4\xc3\xa4nkin on juutalaiset juuret._NEWLINE_Galliano on voittanut parhaan brittil\xc3\xa4isen muotisuunnittelijan palkinnon nelj\xc3\xa4 kertaa; 1987, 1994 ja 1995, sek\xc3\xa4 vuonna 1997, jolloin h\xc3\xa4n jakoi palkinnon Alexander McQueenin, seuraajansa Givenchyn muotitalossa, kanssa.'